Na Luksuz festival poceni filma poslano 1720 filmov
DZMP ga je prvič pripravil leta 2003, letos že 12.

Luksuz produkcija krškega DZMP je letos že 12. organiziralo Luksuz festival poceni filma. Organizatorji so bili nad letošnjim odzivom nadvse presenečeni, saj so prejeli kar 1720 filmov iz vsega sveta. V tekmovalni del pa se je uvrstilo 57 filmov.

Luksuz produkcija, ki deluje pod okriljem krškega DZMP (Društva zaveznikov mehkega pristanka) je letos pripravila že 12. Luksuz festival poceni filma, ki je potekal v Mladinskem centru Krško. Organizatorji se že vse od leta 2003 trudijo prikazati kratkometražno in nizkoproračunsko produkcijo domačih in tujih avtorskih, alternativnih, aktivističnih filmov in videov, predvsem mlajših avtorjev starih do 30 let, ki nastajajo v različnih okoljih - v "garažnih" produkcijah, klubih, v okvirih nekomercialne, avtorske neinstitucionalne produkcije in predstavljajo alternativno kulturno medijsko podobo.

Nad letošnjim ogromnim odzivom je bil presenečen tudi vodja Luksuz festivala poceni filma Tom Gomizelj, ki je ob tem povedal: »V bistvu je bil letos takšen odziv, ker je to omogočila uporaba novih tehnologij za pošiljanje filmov. Te so pošiljanj zelo poenostavile in mladim avtorjem omogočile, da se prijavijo v takšnem številu. Ponavadi smo bili pri tem omejeni in smo prejel okoli 100 do 150 filmov, letos pa je prispelo več kot 1700 filmov iz številnih držav vsega sveta. To je v bistvu prednost in hkrati pa dodatno delo za nas, saj je bilo med temi filmi potrebno izbrati najboljše.«
In res so imeli selektorji veliko dela, da so vse te filme pogledali in med njimi izbrali 57 kratkih filmov avtorjev iz 22 držav. Sasha Ihnatovich, selektorica Luksuz festivala poceni filma pojasnjuje, da je bilo res veliko dela, da so se prebili skozi vse filme in na koncu izbrali res najboljše, po njihovem izboru seveda. Te so uvrstili v tekmovalni del festivala, kjer jih je poleg obiskovalcev pregledala in ocenila tudi tričlanska žirija, ki jo je vodila Bojana Bregar. Ta je pred ocenjevanjem poudarila, da bodo skušali ocenjevati po drugačnih načelih, kot na drugih filmskih festivalih in dodala: »Gre seveda za neodvisne filme, tako da pač ne smemo biti tako strogi glede formalnosti, glede forme in same kvalitete. Gre nam, da pač ti filmi in njihovi avtorji povejo nekaj pomembnega in da imajo sporočilo. Seveda pa iščemo filme, ki so družbeno kritični, predstavljajo kulturo mladih in prikazujejo kulturne raznolikosti.«
Žirija, ki so jo sestavljali poleg Bojane Bregar sestavljali še Tina Maroh in Darovan Tušek je nagradila naslednje filme in avtorje. »Displacements« - Manuel Alvarez Diestro, Združeno kraljestvo, »Sorry to interrupt« David M. Lorenz, Nemčija, »Wind, animation« - Robert Löbel, Nemčija, »The Star« - Andrej Kolencik, Slovaška, »Goran« - Roberto Santaguida, Srbija, »Safe Space« - Zora Rux, Nemčija, »Mladi Menendes« (Diego Menendes: The Early Years ) - Peter Bizjak, Slovenija in  »Save Radio Student« - Diego Menendes, Slovenija. Občinstvo je nagradilo dokumentarni film »Rejnica« (Foster mum) Mihe Možine, nagrada otroške žirije pa je šla v roke trem slovenskim avtoricam Anji Ramšak, Saši Šižgorič in Leji Ocvirk, ki so posnele film »Starši skozi naše oči« (Parents through our eyes).
Organizatorji Luksuz festivala poceni filma so seveda zadovoljni, da so v vseh 12. letih številnim mladim omogočili, da predstavijo svojo video produkcijo in jih tudi spodbudijo, da se z njo sploh ukvarjajo. Upajo pa, da bodo Luksuz festival poceni filma lahko pripravili tudi prihodnje leto.

